ইন্দিয়ান সাইন্স কংগ্রেসকী ১০৬শুবা থৌরমদা পীখিবা প্রধান মন্ত্রীগী হৌদোক ৱারোল

ফম্বাকথক্তা লেংশিনবীরিবা পঞ্জাবকী রাজ্যপাল শ্রী বি.পি.সি.জী, মন্ত্রীমন্দলদা ঐহাক্কী মপাং দাক্তর হর্শবর্ধন জী, অতোপ্পা শক্নাইরবা মীথুংলেনশিং, মফম অসিদা তিনলিবা মহৈরোইশিং অমসুং মীহুৎ পুম্নমকপু অনৌবা চহীগী য়াইফ পাওজেল পীজরি। ইন্দিয়ান সাইন্স কংগ্রেসকী চামগা তরুক শুবা সেসন হৌদোকচবদা ঐহাক নুঙাইবা ফাওই। শক্নাইরবা সাইন্তিস্তশিং, স্কোলরশিং অমসুং মহৈরোইশিংগা পুনবা ফংজবা অসিদা অপেনবা ফাওই। ময়ামগী মরক্তা মতম চানা য়ৌরক্নবা হোৎনবনি অদুবু লৈচিল থাংবনা মরম ওইদুনা থিন্থখ্রে। মরূপশিং, ঐহাক্না ৱাফম অসিগী অপেনবা ফাওই মদুদি চাওখৎলবা লমদম অসিদা চহি অসিগী ওইনা ইন্দিয়ান সাইন্স এসোসিয়েসন্না ফ্যুচর ইন্দিয়া, সাইন্স & তেক্নোলোজীগী হিরম খনবিরি। ঐঙাক্না থাজবা থম্মি মদুদি ভারতনা চাওথোক্লিবা অসি ঐখোয়গী গ্যান, বিজ্ঞানদা ওইরি, অদুবু অসিগুম্না চাওথোক্লিবা অসিগী অশেংবা মোতিব অদুদি ঐখোয়গী সাইন্স, তেক্নোলোজী অমসুং ইনোবেসনবু সমাজকা মরী লৈনহনবা অদুশুনি। মরূপশিং, ইন্দিয়ান সাইন্স কংগ্রেসকী ইনাক খুল্লবা লেগেসী লৈরি। মসিদা আচার্য় জি.সি. বোস, সি.ভি. রমন, মেঘ নাথ সহা অমসুং এস.এন. বোস য়াওনা ভারতকী খ্বাইদগী মগুন লৈবশিং য়াওরি। মিনিমম রিসোর্সশিংদা মেক্সিমম স্ত্রগলগী লমজেলদা মখোয়না মখোয়গী ওইবা ৱাখল্লোনশিং, ইনভেন্সনশিংনা মীয়ামগী মতেং পাংলম্মি। ঙসিসু ঐখোয়না মখোয় মখোয়গী কমিৎমেন্ত অমসুং ক্রিয়েতিবিতী অদু তম্লি। ১৯১৭তা আচার্য় জগদিশ চন্দ্র বোসনা ভারতকী অহানবা কত্থোক্লবা সাইন্তিফিক রিসর্স সেন্তর, দি বোস ইন্সতিত্যুৎ ওফ কলকত্তা লিংখৎখি। মহাক্কী হৌদোক ৱারোল অদু সাইন্সকী ওইবা মহাক্কী মীৎয়েং অদু মমী তাই। মহাক্না হায়খি, “ঐহাক্না ঙসি কত্থোক্লিবা ইন্সতিত্যুৎ অসি লেবোরেতরী অমা খক্তা নত্তে অদুবু জাতি অসিগী লাইশং অমনি।” মরূপশিং, ঐখোয়গী হান্নগী প্রধান মন্ত্রী লাল বহাদুর শাস্ত্রী জীনা ঐখোয়দা জয় জৱান জয় কিশানগী স্লোগান পীবিরম্মি। চহী কুনগী মমাংদা পোখরান্দা পীখিবা পুৱারি ওইরবা ৱারোলদা ঐখোয়গী অথোইবা প্রধান মন্ত্রী অতলজীনা ভারতকীদমক সাইন্স অমসুং তেক্নোলোজীগী কন্ত্রীব্যুসন অদু শকখংখি। মহাক্না ‘জয় বিজ্ঞান’ হাপচিনখি ‘জয় জৱান, জয় কিশান, জয় বিজ্ঞান’। হৌজিক অহেনবা খোংথাং অমা মাংলোমদা থাংজিনবা মতম ওইরে হায়না ঐহাক্না থাজবা থম্লি। ঐহাক্না ‘জয় অনুসন্ধান’ হাপচিনবা পাম্মি। মদুনা মরম ওইরগা স্লোগান অদু ‘জয় জৱান, জয় কিশান, জয় বিজ্ঞান, জয় অনুসন্ধান’ ওইরে। ঐখোয়গী সরকারনা ঐখোয়গী সাইন্তিস্তশিংগী মরক্তা ইনোবেসন প্রমোৎ তৌনবা অতল ইনোবেসন মিসন হৌদোক্লে। হৌখিবা চহী মরি অসিদা মদুগী মমাং চহী নিফু মমাংদা লৈরম্বা অদুদগী হেনবা তেক্নোলোজী বিজিনেস ইনক্যুবেতরশিং লিংখৎলে। ইন্দস্ত্রীনা হৌজিক স্তার্তঅপশিংদা মতম চানা দাইরেক্সন, ভিজন, মেন্তরশিপ অমসুং পার্তনরশিপ ফংহন্নবা শরুক য়াগদবনি। ঐখোয়গী সাইন্তিস্তশিংনা পুবা থাংবা ঙম্বা হেল্থকেয়ার, হাউজিং, অশেংবা নুংশিৎ, ঈশিং অমসুং ইনর্জী, লৌউ–শিংউবগী পোত্থোক অমসুং ফুদ প্রোসেসিংগী থেংনরিবা খুদোংচাদবশিং কোকহন্নবা মখোয় মশানা মশাবু কত্থোক্কদবনি। সাইন্স অসি য়ুনিবর্সেল ওইবা মতমদা ইরমদমগী দরকার ওইবশিং অমসুং ফিভমশিংগা মরী লৈনবা সোলুসনশিং অদু ফংহন্নবগীদমক্তা তেক্নোলোজী অদু ইরমদমগী ওইগদবনি। নরূপশিং, ঙসি ঐখোয়গী মাংদা লৈরিবা সমাজকী ওইবা, শেলথুমগী ওইবা মায়োক্নরিবশিং অসি মায়োক্ননবগীদমক নেস্নেল রিসর্স লেবোরেতরিশিং অমসুং সাইন্তিফিক ওর্গনাইজেসনশিংনা লাইনা ফংনিঙাই ওইবা, খংবদা লাইবা অমসুং অহোংবা সোলুসন থৌরাং তৌবা তাই। ঐহাক্না ময়ামদা খুদম খরা পীজগে। ঐখোয়গী লৈবাক্তা হেক্তর অনিদগী তানা লৌফম লৈবা লৌমীশিংগী মশিং য়াম্না লৈরি। মখোয়না লেবর য়াম্না চংদনা পোত্থোক য়াম্না পুথোক্নবগী তেক্নোলোজী য়াম্না মথৌ তাই। ঐখোয় এগ্রীকলচরেল সাইন্সতা প্রোগ্রেস য়াম্না লৈরে। অদুবু ন্যু ইন্দিয়াগী দরকার ওইবশিং মপুং ফাহন্নবগীদমক মসিদা থবক য়াম্না তৌবা মথৌ তাই অনৌবা এক্সপান্সন দরকার ওই। অচৌবা দাতা এনালাইসিস, আর্তিফিসিয়েল ইন্তেলিজেন্স, ব্লোক–চেন অমসুং কমুনিকেসনগা মরী লৈনবা তেক্নোলোজীবু অতাবা মমলদা লৌবুক্তা করম্না শিজিন্নগনি হায়বা অসিদা ঐখোয়না মীৎয়েং থমগদবনি। ঙসিদি মতম অসিনা পাম্লিবা অদুদি অসিগুম্লবা ইনভেন্সন পুম্নমক্কা লোয়ননা সেন্সর তেক্নোলোজী, দ্রোন, সেতেলাইত ইমেজিং অমসুং আর্তিফিসিয়েল ইন্তেলিজেন্সপু পেকেজ অমা শেম্দুনা ঐখোয়গী লৌমীশিংগী মতেং পাংবনি। মতেং অসিগী মখাদা ঐখোয়গী লৌমীশিংনা মশাগী মহৈ মরোং, মরু মরাং, ইথৈ লৌখোং, ফর্তিলাইজর, ত্রান্সপোর্ত অমসুং পেস্তিসাইদকা মরী লৈনবা তোঙান তোঙানবা ৱারেপশিং ঙসিগী সাইন্তিফিক ওইবা মওং মতৌগী মতেং ফংবা ঙম্বা অদুনি। মরূপশিং, ঐখোয়না ইজ ওফ দুইং বিজিনেসতা লেপ্পা লৈতনা মাংলোমদা চংশিল্লিবা মতৌ অদুম্না ঐখোয়না ভারতমচা কোতি চামগা কুনমঙাগী ইজ ওফ লিভিংদশু খোংজেল য়াংনা থবক তৌবা তাই। মদুগী মায়কৈ অদু করি ওইগনি হাবদু খংদোক্নবা ৱাহং খরদা খন্ন–নৈনবা মথৌ তাই। ঐখোয়না ঐখোয়গী লৈবাক অসিগী নোং লিক্না তাবা মফমশিংদা হেন্না ফবা অমশুং সাইন্তিফিক ওইবা মওংদা ইকংগী ওইবা মেনেজমেন্তদা থবক তৌবা ঙমগদ্রা? নোং, সাইক্লোন অমসুং অতোপ্পা দিজাস্তরশিংগী মাংজৌননা খংহনবা সিস্তেমশিংদা হেন্না ফগৎহবা ঙমগদ্রা? মদুনা লৌউ–শিংউবদা কানহনবতা নত্তনা মশিং য়াম্লবা পুন্সিশিংশু কনবা ঙম্লগনি। ঐখোয়না ঐখোয়গী লৈবাক অসিদা চহী কয়াদগী চত্থদুনা লাক্লবা মান্যুত্রিসনগী সমস্যাবু ফগৎহন্নবগীদমক হেন্না ফবা তেক্নোলোজিকেল সোলুসন থিদোকপা ঙম্লগদ্রা? অদুগুম্লবা মখলগী মেথদশিং মদুনা ঐখোয়গী অঙাংশিংবু হেন্না ফবা হকশেল শোইদনা ফংবা ঙমজগদবা। ঐখোয়না ঐখোয়গী অঙাংশিংবু চিকনগুনিয়া অমসুং জপানিজ ইন্সেফ্লাইতিজগুম্বা লৈনাশিংদগী ভারতপু নান্থোকহন্নবা লায়েং পুথোকপা ঙম্লগদ্রা? ঐখোয়না থক্নবা ঈশিংগী সমস্যদগী ঙাকথোক্নবা রিসাইক্লিং অমসুং কঞ্জার্বেসনগা মরী লৈনবা অনৌবা তেক্নিক পুথোকপা ঙম্লগদ্র? ঐখোয়না ৱাহংশিং অসিগী পাওখুম থিবা তাবনি। ঐখোয়না সাইন্সপু মীচম প্রজাগী পুন্সিগা শম্নহনবা তাবনি। ঐখোয়না লিদরশিপ লৌবা তাই। ঐখোয়না মালেমদা করিগুম্বা খরা তৌরগা উৎপা তাই। ঐখোয়না মতমগী ওইবা সোলুসন থিদোকপা তাই, মদুসু অকক্নবা মতমগী মনুংদা। মরূপশিং, ২০১৮ অসি ভারতকী সাইন্সকীদমক অফবা চহী অমা ওইখি। চহী অসিদা ঐখোয়না এচিব তৌখিবশিংগী মরক্তা এভিয়েসন গ্রেদ বাইওফ্যুএল পুথোকপা, দিব্যা নয়ন – মীৎ উদ্রবশিংগীদমক মেছিন অমা, সর্ভিকেল কেন্সর, তি.বি. অমসুং দেঙ্গু দাইগ্নোসিস তৌনবা শেল য়াম্না চংদবা খুৎলাইশিংনি। সিক্কিম–দার্জলিং রিজন্দা রিয়েল–তাইম লেন্দস্লাইদ ৱার্নিং সিস্তেম অমা। অদুম ওইনমক চৎকদবা অশাংবা লম্বী অমা লৈরি। ইন্দস্ত্রীয়েল প্রদক্তশিংগী থোংদা ঐখোয়গী রিসর্স অমসুং দিবেলপমেন্ত এচিবমেন্তশিং হেঙ্গৎহন্নবা কমর্সিয়েলাইজেসন্দা অচেৎপা লম্বী অমা ঐখোয়না মথৌ তাই। মরূপশিং, খুমাং চাওশিনবা ভারত অমা শেম্নবগীদমক ঙসি ভারতকী বিজ্ঞানবু থাক ৱাংহনবা তাই। ঐখোয়না কম্পিতিসন তৌবা খক্তা নত্তনা মকোক থোংবা তাই। ঐখোয়না শুপ্নতগী রিসর্স তৌনবগীদমক রিসর্স তৌগদবা নত্তে ঐখোয়না পুথোক্লিবা অদুগী মতুং ইন্দুনা মালেম অসিনা চৎপা হৌনবগী থাক অদুদা পুদুনা চৎকদবনি। মসি ফংনবগীদমক ঐখোয়না রিসর্সকী মচা খাইনা তাক্লিবা অদু ইকো–সিস্তেম ওইহনবা তাই। ঙসিদি অসিগুম্লবা সিস্তেম অসি য়াম্না মথৌ তারি। ক্লাইমেৎ চেঞ্জগী ৱাফম ওইগেরা নত্রগা আর্তিফিসিয়েল ইন্তেলিজেন্সকী ওইগেরা, পোপুলেসন দাইনামিক্সকী ওইগেরা নত্রগা বাইও তেক্নোলোজী অমদি দিজিতেল মার্কেৎ প্লেসকী ওইগেরা। ঙসিদি অসিগুম্লবা ইকো–সিস্তেমগী খুত্থাংদা ঐখোয়না ঐখোয়গী লৈবাক্কী তেলেন্ত পূলগী পোতেন্সিয়েলগী কানবা লৌবা য়াই। করিগুম্বা ঐখোয়না লাক্কদৌরিবা মতম অসিদা নোলেজ সোসাইতীগী ৱার্ল্দ লিদরগী পরিংদা লেপকে হায়রগদি লৈবাক অসিনা মশাগী রিসর্স এবিলিতী হেঙ্গৎহন্নবা হোৎনবা য়াবা পুম্নমক হোৎনগদবনি। ঐখোয়না পান্দম থম্দুনা ইন্তরদিসিপ্লিনরী রিসর্স তৌবা তাই। মরূপশিং, কনাগুম্বা লৈবাক অমত্তগী ইন্তেলেকচুয়েল ক্রিয়েতিবিতী অমসুং আইদেন্তিতীনা লৈবাক অদুগী পুৱারি, কলা, লোন অমসুং সংস্কৃতি শেম্মি। হৌজিক্তি আর্তস অমদি হ্যুমেনিতীজ, সোসিয়েল সাইন্স, সাইন্স অমসুং তেক্নোলোজীগী ইনোবেসনগী ফ্যুজন ওইবা রিসর্স মথৌ তারে। মরূপশিং, রিসর্স অমসুং দিবেলপমেন্তদা ঐখোয়গী পাঙ্গল অসি ঐখোয়গী নেস্নেল লেবোরেতরীশিং, সেন্ত্রেল য়ুনিবর্সিতীশিং, আই.আই.তি.শিং, আই.আই.এস.সি., তি.আই.এফ.আর., অমসুং আই.আই.এস.ই.আর.শিংদা য়াংলেন শরু ওইদুনা পাংথোক্লি। অদুমওইনমক, ঐখোয়গী মহৈরোইশিংগী চাদা ৯৫দি রাজ্যগী য়ুনিবর্সিতীশিং অমসুং কোল্লেজশিংদা চৎলি, মফম অদুদদি রিসর্স অসি হৌজিকশু অকক্নবা লৈরি। অসিগুম্লবা য়ুনিবর্সিতীশিং অমসুং কোলেজশিং অসিদা অচেৎপা রিসর্স ইকো–সিস্তেম অমা দিবেলপ তৌগদবনি। ঐহাক্না প্রাইম মিনিস্তর্স সাইন্স তেক্নোলোজী এন্দ ইনোবেসন কাউন্সিলদা মসিগী ইশুশিং অসি শন্দোক্না খন্ননবা অমসুং ঐখোয়গী কোলেজশিং অমসুং স্তেত য়ুনিবর্সিতীশিংদা রিসর্স হেঙ্গৎহন্নবা হ্যুমেন রিসোর্স দিবেলপমেন্তকী মন্ত্রালয়গা লোয়ননা তানদুনা এক্সন প্লান অমা শেমগৎনবা খংহনখ্রে। মরূপশিং, সাইন্স অমসুং তেক্নোলোজীদা ঐখোয়গী তৌবা ঙম্বা, ঐখোয়গী স্কিলশিং অদু হন্দক্তা ফংখিবা স্পেস মিসনগী মায়পাকপশিং অদুদগী খংবা ঙম্লে। ইকুই কুইদ্রিঙৈদা ঐখোয়না CARTOSAT 2 সেরিজ সেতেলাইৎ য়াওনা নেভিগেসন, কমুনিকেসন অমসুং হাইপর স্পেক্ত্রেল ইমেজিংগা মরী লৈনবা সেতেলাইৎ ৩০ অমগা থাগৎখি। লাক্কদৌরিবা চহী ২০২০–২২ ফাওবদা ভারত মচা অহুমবু ঐখোয়গী গগনয়ানমক্তদা স্পেসতা থানবা থৌরাং অকনবা মওংদা চত্থরি। মসিগীদমক ইসরোনা ক্রিয়ু ইস্কেপ সিস্তেমগী অখন্নবা তেক্নোলোজীসু উৎথোক্তুনা য়েংহনখ্রে। গগনয়ানগী ওইবা ঐখোয়গী মংলান অসি লেপ্নখিবা মতমগী মনুংদা মপুং ফানা পাংথোক্কনি হায়না ঐহাক্না ঐখোয়গী সাইন্তিস্তশিংদা থাজবা থম্লি। মরূপশিং, হৌখিবা চহিদা ইম্ফালদা ইন্দিয়ান সাইন্স কংগ্রেসকী থৌরম পাংথোকখিবা মতমদা সাইন্তিস্তশিংনা সিক্কল সেল এনেমিয়াগী সমস্যাগী লম্বী, অহোংবা মমলগী লাইনা ফংবা ঙম্বা ইফেক্তিব ওইবা লায়েং থিদোক্নবা ঐহাক্না অদোম সাইন্তিস পুম্নমক্কী মফমদা অপীল অমা তৌজখি। লৈনা অসিনা ঐখোয়গী ত্রাইবেল সমাজদা এফেক্ত তৌরি। ঐহাক্না হরাওবা ফাওই মদুদি সি.এস.আই.আর. অনসুং দি.বি.তিনা মসিগীদমক দ্রাইব চত্থবা হৌরে। সংস্থান অনিমক্কী সাইন্তিস্তশিংনা হৌজিক লৈনা অসি ঙাকথোকপা অমসুং লায়েংবগা লোয়ননা জিন থেরাপীগী দিবেলপ তৌরে মদুনা হোমোগ্লোবিনগী দিসওর্দরশিং ফহনবা ঙম্লে। মরূপশিং, ভারতনা সাইন্স অমসুং তেক্নোলোজী অমদি ইনোবেসনগীদমক অনৌবা তুং কোইনা চৎনগদবা রোদ মেপ অমা মথৌ তারি। মসিগী ওবজেক্তিবশিং অসিগা লোয়ননা ঐখোয়না হন্দক্তা প্রাইম সাইন্স তেক্নোলোজী এন ইনোবেসন এদভাইজরী কাউন্সিল শেম্লে। কাউন্সিল অসিনা স্তেক হোল্দরশিং, মন্ত্রালয়শিং অমসুং ইমপ্লিমেন্ত মল্তিস্তেক হোল্দর পোলিসী ইনিসিয়েতিবশিংগী মায়কৈদা মতিক চাবা সাইন্স অমসুং তেক্নোলোজী ইন্তরবেন্সনশিং, কেতালাইজ কোলাবোরেসনশিং ফোর্মুলেৎ তৌবদা মতেং ওইরগনি। অৱাংবা থাক্কী এজুকেসন সেক্তরদা অখন্নবা মীৎয়েংগা লোয়ননা এজুকেসনগী ক্বালিতী হেঙ্গৎহন্নবা সরকারনা থবক পায়খৎলি। ঐখোয়না অৱাংবা থাক্কী এজুকেসন সেক্তর লিবরাইজ তৌরে। মথৌ নিংথিনা তৌরিবা য়ুনিবর্সিতীশিং অমসুং কোলেজশিংদা ফঙ্কসনেল অমসুং ফাইনান্সিয়েল ওতোনোমী পীনবা য়ু.জি.সি.না গ্রেদেদ ওতোনোমী রেগুলেসন পুথোক্লে। ঐখোয়না প্রইম মিনিস্তর রিসর্স ফেল্লোজ হৌদোক্লে। স্কিম অসিগী মখাদা লৈবাক অসিদা লৈরিবা খ্বাইদগী ফবা ইন্সতিত্যুসনশিংদগী বুদ্ধী লৌশিং লৈবা মীওই লিশিং অমাবু আই.আই.তি.শিং, অমসুং আই.আই.এস.সি.দা পি.ঐচ.দি. প্রোগ্রামশিংদা দাইরেক্ত এদমিসন ওফর তৌরগনি। স্কিম অসিনা মগুন লৈবা রিসর্স পাংথোক্লগনি অমসুং মাংজিল থারিবা এজুকেস্নেল ইন্সতিত্যুসনশিংদা ফেকল্তীগী অৱাৎপা লৈরিবা অদু মেনশিল্লগনি। মরূপশিং, ভারত অসি ক্রিয়েতিব, ইনর্জেতিক অমসুং কনফিদেন্ত মাইন্দশিংগী অনৌবা জেনরেসন অমগা লোয়ননা পিক থল্লে। সাইন্সকী থোংদা ন্যু ইন্দিয়া অমা শেমগৎনবগীদমক ঙমগদবা এনভাইরনমেন্ত অমা ফংহন্নবা সরকারনা মখোয়দা ৱাশক্লি। ঐহাক্না ময়াম পুম্নমকপু ক্রিয়েতিব অমসুং রিৱার্দিং ওইবা অনৌবা চহী ২০১৯গী য়াইফ পাওজেল পীজরি। ময়াম্বু থাগৎচরি। ময়াম্বু হায়নিঙাই লৈতনা থাগৎচরি।